**רָמָה מֶסינגר** (3 בספטמבר 1968 – 18 באוגוסט 2015) הייתה שחקנית קולנוע, טלוויזיה ותיאטרון, מדבבת, קומיקאית וזמרת ישראלית. זוכת שני פרסי התיאטרון הישראלי.

ביוגרפיה
--------

מסינגר נולדה וגדלה ברמת אפעל (כיום חלק מרמת גן) כאמצעית מבין שלושה ילדים. היא נקראה על שמו של דודה, אחי-אמה, טייס חיל האוויר הישראלי רמי גיל (מוגילניק), שנפל בעת מילוי תפקידו כשנה לפני שנולדה.

בנעוריה למדה בתיכון תלמה ילין לאמנויות הבמה. בצה"ל שירתה בלהקת פיקוד דרום לצדם של עינת ארליך, חיה סמיר וירון כפכפי. לאחר שחרורה מהצבא למדה בבית הספר למשחק בית צבי ועבדה תקופה באולפני הקלטות בקנדה.

ב-18 באוגוסט 2015, שבועיים לפני יום הולדתה ה-47, נפטרה מסינגר בבית החולים איכילוב בתל אביב לאחר מאבק של 6 שנים במחלת הסרטן. היא נטמנה בבית העלמין במושב בני עטרות, שם התגוררה עם בעלה, אריק אביגדור, מלחין ומוזיקאי, ושלושת ילדיה.

### קריירת תיאטרון ושירה

מסינגר שיחקה בתפקידים ראשיים רבים בתיאטראות שונים בישראל, בעיקר בתיאטרון הלאומי "הבימה", בהצגות: "סולו", "חלון בלהות", "הופס והופלה" (1991), "שלוש אחיות", "המפקח בא", "קוקוריקו", "סיראנו", "כנר על הגג" (2008) וכן "משרתם של שני אדונים" - תפקיד שבעקבותיו זכתה בפרס רוזנבלום לאמנויות הבמה ובפרס תמרה רובינס.

בתיאטרון בית ליסין שיחקה בהצגות "פיאף" (2003), "רק אתמול נולדה" (2004), ו"קול קטן" (1999) - עליו זכתה בפרס התיאטרון הישראלי בקטגוריית שחקנית השנה.

בתיאטרון חיפה שיחקה ב"אמדאוס" ו"אילוף הסוררת".

בתיאטרון באר שבע בהצגות "מכתבי אהבה" (2001) ו"המפתח לשניים". בנוסף הופיעה בהצגת הבידור "המופע של טל ורמה".

כשהשחקן היידי שמוליק עצמון זכה בפרס התיאטרון הישראלי על מפעל חיים הופיעה מסינגר לצד חני נחמיאס, מיכל ינאי ויעל בר זוהר במחרוזת שירי יידיש ידועים.

מסינגר השתתפה בהפקות רבות בהן ביטאה את כישרונה בשירה. היא הופיעה בתפקידים ראשיים במספר מחזות זמר, ביניהם "הברווזון" של תיאטרון הבימה (2000), "אירמה לה דוס" של תיאטרון חיפה, ו"צלילי המוסיקה" (2005).

כן השתתפה במופע "קולות", במופע "שלושה בשירה אחת" (2008) לצד דרור קרן ואורי לשמן, וב"אומרים שהיא קוקו" (2009) לצד שרית וינו-אלעד במסגרת יום התרמה לשדולת הנשים בישראל. כמו כן, הופיעה עם תזמורות גדולות בארץ, ובהן תזמורת הג`אז של חולון בערב משירי ג'ורג' גרשווין; התזמורת הסימפונית הישראלית ראשון לציון בשיתוף המשכן לאמנויות הבמה בתל אביב בקונצרט שנסונים; תזמורת נתניה הקאמרית הקיבוצית ב"שבעת החטאים" במסגרת פסטיבל ישראל; וכן עם התזמורת הסימפונית ירושלים, בתיאטרון בית ליסין הופיעה בתפקיד הראשי במחזה "עקר בית" לצד דב נבון.

ב-2006 התנסתה לראשונה בבימוי, וביימה את ההצגה "מוארים", שכתבו אמיר רותם ויעל נאמן, במסגרת פסטיבל "פותחים מסך". בהצגה השתתפו אמיר פיי גוטמן, אושיק לוי, אושרי כהן, טל מוסרי ועוד.

ב-2012 הוציאה אלבום בכורה שנקרא "רמה", ובו היא כתבה את כל מילות השירים ובן זוגה הלחין אותם. את העיבודים וההפקה המוזיקלית עשה דניאל סלומון.

### קריירה בטלוויזיה ובקולנוע

ב-1996 הנחתה עם איתי שגב את התוכנית "שובו של השריף" ששודרה בטלוויזיה החינוכית ובאותה שנה שיחקה בסרט הטלוויזיה "סקס, שקרים וארוחת ערב" לצידם של מיכאלה עשת ודני שטג. בהמשך הנחתה את השעשועון "מלכת הלבבות" בערוץ "ויוה" לצדו של יובל סגל.

ב-1997 שיחקה בסדרות הטלוויזיה הקומיות "צה"ל 1", "שתוק שואו", "שירי טלעד", "ספי", "פרפר נחמד", ובפינת האמנות של "זהו זה!".

ב-2000 השתתפה בשירה ומשחק בקלטת הילדים של דתיה בן דור "מחסן השטוזים של דתיה", לצד רמי ברוך מיכל צפיר ודדי זהר.

ב-2005 שיחקה בסדרות הילדים "האיגלו של טרלה" ב"ערוץ הופ!", ו"הלב של עמליה" ב-"HOT".

ב-2008 החלה להנחות בטלוויזיה החינוכית את התוכנית "זו ילדותי", העוסקת בשירי ילדים בולטים ומוכרים בישראל וביוצריהם. ב-2009 שיחקה בסדרה הדרמה "גירושים נפלאים".

ב-2011 שיחקה בעונה הראשונה של הדרמה היומית של Yes "אליפים" בערוץ הילדים בתפקיד אשת ראש הממשלה ואמו החורגת של גיבור הסדרה, רוני מצגר (יותם קושניר).

ב-2012 שיחקה את דמותה של דניאלה כספי בסדרה "משפחת כספי" והופיעה בערב מחווה ליפה ירקוני שערך איגוד אומני ישראל והשתתפה בחגיגות 40 שנה לעמותת ער"ן.

בסוף שנת 2014 שיחקה בסדרה "כוכב הצפון" של ערוץ דיסני ב-YES בתפקיד איריס, אמא של דניאל (איאן פינקוביץ').בנוסף גילמה עובדת בשגרירות בסרט על גג העולם שהפיקה דינה פרלשטיין לנשיים חרדיות לצדה השתתפו גם ורד פלדמן ועמית פרקש.

באפריל 2015 שודרה בערוץ 10 המיני-סדרה "אם וכאשר", בה גילמה מסינגר את כרמלה, ובאותו חודש הנחתה מסינגר לצד נתן דטנר את טקס הדלקת המשואות ביום העצמאות ה-67. זו הייתה הופעתה הטלוויזיונית האחרונה.

### קריירת דיבוב

מסינגר השתתפה בהפקות דיבוב של סרטי הנפשה רבים של חברת וולט דיסני, פיקסאר ואחרים לעברית. בין השאר: בשנת 1993 החלה לדבב את הנסיכה יסמין בטרילוגיית סרטי "אלאדין" של דיסני ("אלאדין", "שובו של ג'אפר" ו"אלאדין ומלך הגנבים") ובסדרת הטלוויזיה, ואת קיילי בסרט "החרב הקסומה". עוד באותה שנה דיבבה את פרפרה בסרט "אצבעונית". בשנת 1996 החלה לדבב את אמו של אנדי בסרטי "צעצוע של סיפור": "צעצוע של סיפור", "צעצוע של סיפור 2" ו"צעצוע של סיפור 3".

בנוסף דיבבה את אמא של קלימרו בסדרת הטלוויזיה "קלימרו", את אריאל בסדרת הטלוויזיה "בת הים הקטנה" ובסרט ההמשך "בת הים הקטנה 2: השיבה לים" (במקומה של שלומית אהרון), את רוזי בסרט "באג לייף", ואת פוקהונטס בסרט ההמשך "פוקהונטס 2: מסע לעולם חדש" (במקומה של ריטה).

בשנת 2000 דיבבה את מומינאמא בסדרת הטלוויזיה "המומינים", וכמו כן דיבבה מספר דמויות נשיות בסרט "גופי הולך לקולג'".

ב-2001 דיבבה את סיליה בסרט "מפלצות בע"מ".

ב-2003 דיבבה את דוגי (דורי) בסרט "מוצאים את נמו".

ב-2004 דיבבה את הפיה הסנדקית בסרט "שרק 2", ואת גרייס הפרה בסרט "מרד החיות".

ב-2007 דיבבה את אלה בסרט "אגדה ש'מגדה".

ב-2010 דיבבה בתפקיד ראשי את קיטי גלור בסרט "כלבים נגד חתולים: נקמתה של קיטי".

ב-2013 דיבבה את אוגה בסרט "הקרודים".

### פרסים בהם זכתה

* פרס קרן שרת ב-1991
* פרס מרים ברנשטיין-כהן
* פרס תיאטרונטו לשנת 1994 על ההצגה "צריך סוף לסיפור אהבה"
* פרס התיאטרון בקטגוריית שחקנית השנה לשנת 1999 על תפקידה ב"קול קטן"
* פרס התיאטרון הישראלי לשנת 2012 לשחקנית הראשית עבור תפקידה כפלורנס פוסטר ג'נקינס בהצגה "סוביניר" בתיאטרון באר שבע
* פרס רוזנבלום לאמנויות הבמה ופרס תמרה רובינס על ההצגה "משרתם של שני אדונים"

קישורים חיצוניים
----------------

* | מיזמי קרן ויקימדיה |
| --- |
| ויקיציטוט ציטוטים בוויקיציטוט: **רמה מסינגר** |
| ויקישיתוף תמונות ומדיה בוויקישיתוף: **רמה מסינגר** |

* רמה מסינגר, במיזם "אישים" לתיעוד היצירה הישראלית

* רמה מסינגר, במסד הנתונים הקולנועיים IMDb (באנגלית)

* רמה מסינגר, באתר "אידיבי", מאגר הידע העברי לקולנוע ישראלי ועולמי

* רמה מסינגר, במסד הנתונים הקולנועיים KinoPoisk (ברוסית)

* רמה מסינגר, באתר ספוטיפיי

* רמה מסינגר, דף שער בספרייה הלאומית

* רמה מסינגר, בארכיון הבימה
* רמה מסינגר, באתר "הבמה"
* רמה מסינגר באתר E! Online, ערוץ הבידור (ישראל)
* גלי אפק, רמה מסינגר חולמת להוציא תקליט כשיהיה לה קצת זמן, 7 בינואר 2004, אתר E! Online
* מרב יודילוביץ', מסינגר בתפקיד ג'ולי אנדריוז, באתר ynet, 29 במרץ 2005
* מרב יודילוביץ', "לא כדאי לעצבן במאים", באתר ynet, 7 בספטמבר 2006
* תמרה שרייבר, ‏בטירוף שלהן, באתר גלובס, 25 בפברואר 2009
* טל פרי, ‏רמה מסינגר: "הקהל אוהב מציצנות, אנחנו נעניק את מבוקשם בשפע", באתר גלובס, 19 ביוני 2011
* רועי בהריר, תחנות רוח: תחנות התרבות של רמה מסינגר, באתר nrg‏, 30 ביוני 2012
* טל פרי, ‏רמה מסינגר נכנסת לנעליה של הזמרת הגרועה בהיסטוריה, באתר גלובס, 24 ביולי 2012
* מרב יודילוביץ', רמה מסינגר: "יש לנו צורך קיומי בפנטזיה", באתר ynet, 29 ביולי 2012
* אסף נבו, ‏רמה מסינגר נחשפת באלבום בכורה: "כתבתי על חיי, חיינו כאן, על אבי שנפטר", באתר ‏מאקו‏, 17 באוגוסט 2012
* דודו כהן, המקצוענית: תחנות בחייה של רמה מסינגר, באתר בית אבי חי, 28 במאי 2014
* אתר למנויים בלבד  יואב בירנברג, החיים שאחרי רמה, באתר "ידיעות אחרונות", 1 באפריל 2019

**בעקבות מותה:**

* יאיר אשכנזי, השחקנית רמה מסינגר מתה בגיל 46, באתר הארץ, 18 באוגוסט 2015
* השחקנית רמה מסינגר הלכה לעולמה, באתר ynet, 18 באוגוסט 2015

הערות שוליים
------------

1. ↑  השחקנית רמה מסינגר הלכה לעולמה, באתר ynet, 18 באוגוסט 2015
2. ↑  אתר פרס התיאטרון הישראלי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007574760605171
* VIAF: 317286951
* WorldCat: viaf-317286951

 |